KOMMISSIONENS FORORDNING (EF) Nr. 1155/96 af 26. juni 1996 om ændring af forordning (EF) nr. 2319/95 om fastlæggelse af de mængder, der tillægges importørerne af de kvantitative kontingenter, der gælder for 1996 for visse varer med oprindelse i Den Kinesiske Folkerepublik

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets forordning (EF) nr. 520/94 af 7. marts 1994 om fastlæggelse af en fællesskabsprocedure for forvaltning af kvantitative kontingenter (1), ændret ved forordning (EF) nr. 138/96 (2), særlig artikel 9 og 13,

under henvisning til Kommissionens forordning (EF) nr. 1732/95 af 14. juli 1995 om nærmere bestemmelser om forvaltningen af de kvantitative kontingenter, der gælder i 1996 for visse varer med oprindelse i Den Kinesiske Folkerepublik (3), særlig artikel 5, og

ud fra følgende betragtninger:

Kommissionen fastlagde ved forordning (EF) nr. 2319/95 (4) de mængder, der skal tillægges importørerne af de kvantitative kontingenter, der gælder for 1996 for visse varer med oprindelse i Den Kinesiske Folkerepublik;

ved Rådets forordning (EF) nr. 752/96 af 22. april 1996 om ændring af bilag II og III til forordning (EF) nr. 519/94 om den fælles ordning for indførsel fra visse tredjelande (5) forhøjedes de kvantitative kontingenter for læderfodtøj henhørende under HS/KN-kode 6403 51, 6403 59, ex 6403 91 og ex 6403 99, det kvantitative kontingent for bordservice og køkkenartikler af porcelæn henhørende under HS/KN-kode 6911 10, det kvantitative kontingent for bordservice og køkkenartikler af keramik henhørende under HS/KN-kode 6912 00 og det kvantitative kontingent for bordservice m.v. af glas henhørende under HS/KN-kode 7013;

forhøjelserne i henhold til forordning (EF) nr. 752/96 gælder fra den 1. januar 1996;

de kvantitative kriterier i forordning (EF) nr. 2319/95, i henhold til hvilke de kompetente nationale myndigheder har imødekommet ansøgningerne om indførselstilladelse, skal derfor tilpasses for at tage hensyn til den ved forordning (EF) nr. 752/96 foretagne forhøjelse af kontingenterne;

det er hensigtsmæssigt at fastsætte en enkel administrativ ordning, som gør det muligt for fællesskabsimportørerne at opnå en ændring af deres indførselstilladelse;

de i denne forordning fastsatte foranstaltninger er i overensstemmelse med den udtalelse, som det ved artikel 22 i forordning (EF) nr. 520/94 nedsatte forvaltningsudvalg for kontingenter har afgivet -

UDSTEDT FØLGENDE FORORDNING:

Artikel 1

I bilag I til forordning (EF) nr. 2319/95 ændres de kvantitative kriterier vedrørende varer henhørende under HS/KN-klode 6403 51, 6403 59, ex 6403 91, ex 6403 99, 6911 10, 6912 00 og 7013 til de i bilag I til denne forordning fastsatte kvantitative kriterier.

Artikel 2

I bilag III til forordning (EF) nr. 2319/95 ændres de kvantitative kriterier vedrørende varer henhørende under HS/KN-kode 6403 51, 6403 59, ex 6403 91, ex 6403 99, 6911 10, 6912 00 og 7013 til de i bilag II til denne forordning fastsatte kvantitative kriterier.

Artikel 3

På begæring af en importør anfører den kompetente myndighed, som har udstedt indførselstilladelsen, på denne den mængde, der tildeles i henhold til de ændrede kvantitative kriterier, som er omhandlet i de foregående artikler. Denne påtegning, der foretages vederlagsfrit, attesteres af den kompetente myndighed.

Artikel 4

Denne forordning træder i kraft på dagen for offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 26. juni 1996.

På Kommissionens vegne

Leon BRITTAN

Næstformand

(1) EFT nr. L 66 af 10. 3. 1994, s. 1.

(2) EFT nr. L 21 af 27. 1. 1996, s. 6.

(3) EFT nr. L 165 af 15. 7. 1995, s. 6.

(4) EFT nr. L 234 af 3. 10. 1995, s. 16.

(5) EFT nr. L 103 af 26. 4. 1996, s. 1.

BILAG I

Nedsættelses-/forhøjelsessats for den gennemsnitlige import i 1992 og 1994 (traditionelle importører)

>TABELPOSITION>

BILAG II

Nedsættelsessats for mængde/værdi, der anmodes inden for de maksimumsmængder, der er fastsat ved forordning (EF) nr. 1732/95 (andre end de traditionelle importører)

>

TABELPOSITION>